**סיכום קצר לסדר עבודת הכהן הגדול ביוהכ"פ ופי' לפיוט אמיץ כח**

**קרבנות היום וכפרתם**

יוהכ"פ יש בו עבודות שבכל יום, וכן הוא מקרא קודש ויש בו הקרבנות שנתפרשו בפ' אמור ובפ' פנחס, ועוד נתווספה בו עבודת היום המבוארת בפ' אחרי מות. ואלו הם הקרבנות הקרבים בו:

1. קרבנות שבכל יום

תמיד של שחר, תמיד של ביה"ע, מנחת הנסכים וניסוך היין, מנחת חביתין דכה"ג, קטורת שכל יום ב"פ והדלקת נרות המנורה בין הערביים והטבת נרותיה בבקר.

1. קרבנות הבאים ביוהכ"פ מצד היותו מקרא קדש בפ' אמור ופ' פנחס

פר, אייל, ז' כבשים וכולם עולות והנסכים הבאים אתם, ושעיר חטאת.

1. קרבנות היום דפ' אחרי מות

פרו של הכה"ג והוא חטאת, אילו של כה"ג והוא עולה, שעיר לשם והוא חטאת ואיל והוא לעולה, ונקטינן כרבי (יומא ע ע"ב) שהאיל דבפ' אח"מ הוא איל המוספים (רמב"ם עיוהכ"פ פ"א ה"א).

וכך היא כפרתם של ישראל בקרבנות היום:

|  |  |  |  |
| --- | --- | --- | --- |
|  | **כפרת ישראל** | **כפרת הכהנים** | |
|  |  | ר' יהודה | ר' שמעון |
| פרו של אהרן | אין להם כפרה בו | ככפרת ישראל בשעיר הפנימי ושעיר החיצון | כל כפרתם בקרבן זה |
| שעיר הפנימי (שעיר לשם) | טומאת מקדש וקדשיו - תולה מהיסורים בהייתה ידיעה בתחילה ולא בסוף \* | אין להם כפרה בו | אין להם כפרה בו |
| שעיר לעזאזל | על כל העוונות | על כל העוונות |
| שעיר החיצון דמוספים | טומאת מקדש וקדשיו - לא הייתה ידיעה לא בתחילה ולא בסוף | אין להם כפרה בו |

\* הייתה ידיעה בתחילה שנטמא ולא בסוף בשעת כניסה.

**סדר ה' טבילות וי' קידושי ידיים ורגליים:** קיי"ל דביוהכ"פ הכה"ג טובל ה"פ ומקדש ידו"ר י' פעמים (יומא לב ע"א), וזה סדרם:

|  |  |  |  |
| --- | --- | --- | --- |
| **קידוש** | **טבילה** | **בגדים** | **העבודה הנעשית** |
| א' | א' | מבגדי חול לבגדי זהב | תמיד וקטורת של שחר, הטבת הנרות, הקטרת אימורי התמיד ומנחת חביתין ונסכי התמיד |
| ב' ו-ג' | ב' | מבגדי זהב ללבן | הגרלה, קטורת דיוה"פ, פרו של אהרן ושעיר לשם, (קריה"ת) אם היה קורא בבגדי כהונה |
| ד' ו-ה' | ג' | מבגדי לבן לזהב | אילו ואיל העם\* |
| ו' ו-ז' | ד' | מבגדי זהב ללבן | הוצאת כף ומחתה מקה"ק |
| ח' ו- ט' | ה' | מבגדי לבן לזהב | תמיד וקטורת של ביה"ע, הדלקת הנרות |

\* ושיטת הרמב"ם (פ"ב ה"ב) שתמיד של ביה"ע היה קרב אחר אילו ואיל העם, כלומר לאחר טבילה ג', ושוב לובש לבנים להוצאת כף ומחתה (נמצא שהוצאת כף ומחתה הייתה אחר תמיד דביה"ע) ושוב זהב לקטורת דביה"ע והדלקת הנרות (ויעויין בלח"מ שם) ויעויין ברמב"ן עה"ת (ויקרא טז,כג) שהביא מקור לזה מהירושלמי (יומא פ"ז ה"ב).

**אַ**מִּיץ כּחַ כַּבִּיר וְרַב אונִים ישעיה (מ,כו) מרוב אונים ואמיץ כח. אֲשֶׁר מִי יַעֲשֶׂה כְּמַעַש גְּבוּרותֶיךָ דברים (ג,כד) אשר מי יעשה כמעשיך וכגבורותיך. אמֶץ עֲלִיּות קֵרִיתָ עַל קָרִים היינו בריאת השמים המכסים (קרית) על המים (קרים). אַף יִסַּדְתָּ תֵבֵל עַל בְּלִימָה:

**בּ**ִהְיות עולָם חשֶׁךְ וְצַלְמָוֶת וְעֵיפָה (בראשית א,ב וחושך על פני תהום). בְּמַעֲטֵה לְבוּשְׁךָ אור בּקֶר הִגַּהְתָּ. בֵּין זֵידונִים חַצְתָּ כְּקֶרַח הַנּורָא. בְּצוּל הִקְוִיתָם לְבַל יְכַסּוּן חָלֶד היינו אמירת ייקוו המים לבל ישובו לכסות הארץ (תהלים קד,ט):

**גִּ**לִּיתָ פְּנֵי נֶשִׁי גילית פני האדמה וְהֵנֵצָה תְנוּבָה. גַּן מִקֶּדֶם טַעְתָּ לְשַׁעֲשׁוּעַ מַאֲמִירֶיךָ. גּדֶל מְאורות תַּתָּה בִּרְקִיעַ עֻזֶּךָ. גַּם צְבָא מַזָּרות עִמָּם צִוִּיתָ:

**דּ**ֵי שָׂחִים דגי הים וְדָאִים עוף השמים מִשַּׁעַל צַרְתָּ. דִּמְיון בָּרִיחַ הלוויתן הדומה לנחש הבריח (ישעיה כז,א) לְכֵרַת יושְׁבֵי גַנִּים לעוה"ב ליושבי גן עדן. דְּבוּקַת רְגָבִים האדמה הוצִיאָה רומְשִׂים וְשׁואֲפִים. דָּר קָנֶה וּבִצָּה שור הבר הדר בין קנה וביצה לַאֲרוּחַת קְרוּאֶיךָ.

**הֵ**כַנְתָּ טֶבַח וָמֶסֶךְ וְסועֵד אָיִן. הִקְרַצְתָּ גלֶם מֵחמֶר בְּתַבְנִית חותָמֶךָ. הִפַּחְתָּ בְּחֶלְדּו טהַר נֶשֶׁם מִזְּבוּלֶךָ מהשמים[[1]](#footnote-2). הָרְדַּם וּמִצַּלְעו עֵזֶר לו יִעַדְתָּ.

**ו**ְצִוִּיתו בְּלִי לְעט לאכול מֵעֵץ הַדַּעַת. וְהֵפֵר צִוּוּי כְּפֶתִי בְּהַשָּׁאַת זוחֵל הנחש. וְעֻנַּשׁ בְּזֵעַת אַף לִטְרף חֻקּו. וְאִוֶּלֶת בְּצִירִים היינו בצער תלדי בנים וְעָרוּם עָפָר לַחְמו:

**ז**ֵרוּי רִבְעו הִקְפֵּיתָ בְּבֶטֶן חומֶדֶת שחמדה לאכול מעץ הדעת. זָרְעָה וְהולִידָה אִכָּר וְרועֶה צאן הבל וקין. זֶבַח וָשַׁי הִגִּישׁוּ לְמוּלָךְ יַחַד. זָעַמְתָּ בָרַב וְשַׁעְתָּ תְּשׁוּרַת צָעִיר:

**חֶ**מֶל רַחֲמָיו שִׁחֵת וְעָרַף אָח. חִלָּה פָנֶיךָ וְשַׂמְתָּ לו אות. חָלוּ שָׁלִישִׁים קְרא בְשִׁמְךָ לַסָּמֶל. חֵיל נוזְלִים קָרָאתָ וּשְׁטָפוּם וְאָבָדוּ במבול:

**טָ**עוּ גֵאִים וּפָצוּ סוּר לְנֶגְדֶּךָ. טרְפוּ בְחם הומִים וְזרְבוּ נִצְמָתוּ. טָעוּן גּפֶר נח בתיבת עצי גופר נושַׁע כְּסָגַרְתָּ בַּעֲדו. טְפוּלָיו הִפְרֵיתָ וּמָלְאוּ פְנֵי צִיָּה:

**יָ**עֲצוּ נֶאֱחָדִים לָרוּם עַד לַשַּׁחַק מגדל בבל. יֻקָּשׁוּ נֻפָּצוּ בְּרוּחַ סועָה וָסָעַר: יָדִיד אברהם אֲתוּי עֵבֶר יִדַּעֲךָ בָּעולָם. יִחוּם זְקוּנָיו יצחק הֶעֱלָה לְךָ לְכָלִיל:

**כְּ**שֶׂה תָמִים בֻּחַר אִישׁ תָּם יעקב. כְּחָשַׁק יְשִׁיבַת אהָלִים וְנִמְשַׁךְ אַחֲרֶיךָ. כּשֶׁר חֲנִיטֵי יוף לשון יופי הוצֵאתָ מֵחֲלָצָיו יב' שבטים. כֻּלּו זֶרַע אֱמֶת וְאֵין דּפִי:

**לְ**שָׁרֶתְךָ אִוִּיתָ לֵוִי אִישׁ חֲסִידֶךָ. לְהַבְדִּיל מִגִּזְעו מֻקְדָּשׁ קדֶשׁ קָדָשִׁים. לִקְשׁר נֶזֶר קדֶשׁ וְלַעֲטות אוּרִים. לֵישֵׁב כִּכְבֻדָּה פְּנִימָה יָמִים שִׁבְעָה היינו שהיה פורש ללשכת פרהדרין ז' ימים קודם ליוה"כ כמבואר בריש יומא:

**מַ**חֲזִיקֵי אֲמָנָה שָׁבוּעַ קדֶם לֶעָשור. מַפְרִישִׁים כּהֵן הָראשׁ כְּדַת הַמִּלּוּאִים בריש יומא ילפינן לפרישה זו מהיקש למילואים. מַזִּים עָלָיו מֵי חַטָּאת לְטַהֲרו יומא ח ע"א זורֵק מַקְטִיר וּמֵטִיב[[2]](#footnote-3) לְהִתְרַגֵּל בָּעֲבודָה מתני' פ"א מ"ב. כַּכָּתוּב בְּתורָתֶךָ כַּאֲשֶׁר עָשָׂה בַּיּום הַזֶּה צִוָּה ה' לַעֲשות לְכַפֵּר עֲלֵיכֶם זה טעם לפרישת ז' כדלעיל:

**נִ**לְוִים אֵלָיו נְבונִים יְשִׁישֵׁי שָׁעַר. נואֲמִים לו קְרָא נָא בְפִיךָ. כמבואר שם מ"ג שהיו קורין לפניו (כל ז') בסדר היום ואומרים לו לקרות הוא בעצמו שמא שכח או שלא למד (בכה"ג בבית שני). נגַהּ תְּשִׁיעִי (בעריוהכ"פ בבקר) יַעֲמִידוּהוּ בְּשַׁעַר קָדִים (שער המזרח). נוי זִבְחֵי יום לְפָנָיו יַעֲבִירוּ שהיו מעבירים לפניו קרבנות היום שיהיה רגיל בעבודה (כ"ז שם) וכ"ז בפרים ואילים וכבשים אבל בשעירים נחלקו תנאים כמבואר בגמ' יח ע"א:

**ס**ֶמֶךְ בִּיאַת שֶׁמֶשׁ צֵידו יַמְעִיטוּ (שם מ"ד) עיוהכ"פ סמוך לחשיכה לא היו מניחים אותו לאכול הרבה שלא יבוא לידי שינה. סַאַב לבֶן פֶּן בְּרֶדֶם יִקְרֵהו שחששו שלא יישן שמא יבוא לידי קרי וייפסל לעבודה (דבע"ק נטהר בטבילה והערב שמש). סָבֵי שִׁבְטו לְלַמֵּד חֵפֶן יולִיכוּהוּ (שם מ"ה) "מסרוהו זקני ב"ד לזקני כהונה" וזה ללמדו חפינה כמבואר בגמ' יט ע"א. סַמִּים לְתַמֵּר בִּפְנִים אותו יַשְׁבִּיעו (שם מ"ו) השביעוהו שלא ישנה ויקטיר כדרך הצדוקין שהיו מקטירין בהיכל ומשנתתמלא הבית עשן נכנסים לקה"ק ובאמת יש לו להקטיר הקטורת בקה"ק. סָמַר בְּשָׂרו (הוא מתהילים קיט,קכ[[3]](#footnote-4)) וְהִדְמִיעַ כִּי נֶחֱשַׁד סָרוּ גַם הֵם וּבֶכֶה הִגִּירו (שם) "הוא פורש ובוכה והם פורשים ובוכים" הוא מפני שחשדוהו, והם שמא חשדוהו לשוא ונמצאו לוקין בגופן (גמ' יט ע"ב). שִׂיחַ מִדְרָשׁ בְּפֶה וּבִכְתַב הִגָּיון סְבִיבָיו יְשַׁנְּנוּ לְעורְרו עַד חֲצות[[4]](#footnote-5) (שם מ"ו) "אם היה חכם דורש" ואם לא היה קורא או שהיו קורין לפניו (היינו כתב הגיון) והכל שלא יירדם שמא ייטמא (שם מ"ח):

**התחלת עבודות היום – פיייסות ביוהכ"פ**

כל עבודות יוהכ"פ אינן אלא בכה"ג (יומא לב ע"ב). ונחלקו הראשונים אם סדר הפייסות היה גם ביוהכ"פ שהיו עבודות שנעשו בכהן הדיוט:

שיטת בעה"מ ורבינו שמשון שכל העבודות אינן אלא ע"י כה"ג ולא היה סדר פייסות ביוהכ"פ.

ושיטת הרמב"ן (מלחמות ריש יומא) שהיו עבודות שנעשו ע"י כה"ד אף ביוהכ"פ ופיסו להן ד' פייסות כהכל יום.

וברמב"ם מבואר (פ"ד מעיוהכ"פ ה"א) שהיו מפיסין לתרומה"ד, סידור המערכה ודישון מזבח הפנימי ובפשטות משמע שהיו רק ב' פייסות.

עוד יעויין בריטב"א (יומא יב ע"ב) הביא בשם הרמב"ן שרק עבודת היום בדוקא בכה"ג אבל עבודות שבכל יום כשרות אף בכה"ד אלא שמצווה שיעשנה הכה"ג.

סדר הפייסות בכל יום, וביוהכ"פ לדעת הרמב"ן:

|  |  |  |
| --- | --- | --- |
| **פיס** | **בכל יום** | **ביוהכ"פ \*\*** |
| א' | תרומת הדשן | תרומת הדשן |
| ב' | שחיטת תמיד ש"ש וזריקת דמו, דישון מזבח הפנימי והמנורה, העלאת איברי התמיד לכבש | דישון מזבח הפנימי והמנורה |
| ג' | קטורת | הכנסת מחתת הגחלים להיכל |
| ד' | הקטרת איברי התמיד | העלאת איברי קרבנות דאתמול\* |

\* וכמ"ד איברי שבת קרבים ביוהכ"פ. והתיו"ט (פ"ב מ"א) הוסיף פיס להושטת איברי התמיד לכה"ג לשם הקטרתם. \*\* \*\*עוד יש להוסיף לדעת המקד"ד (סכ"ד ס"א) שכל עבודות שברגיל נעשות בשנים כדי לעשות להן פומבי, אף ביוהכ"פ עבידו וצ"ע אם היה בהם פיס, וכן לדעת האו"ש (להלן הע"ש 37) סידור לחה"פ והקטרת הבזיכין היה בהכן הדיוט גם ביוהכ"פ.

**עָ**לְצוּ תְּרם דֶּשֶׁן בְּפַיֵּס רִאשׁון. עוד יָפִיסוּ לְדִשּׁוּן (מזבח) פְּנִימִי וּמְנורָה. עֵקֶב קְטרֶת פַּיֵּס חֲדָשִׁים יְשַׁלֵּשׁוּ (פ"ב מ"ב) "חדשים לקטורת בואו והפיסו" והוא מפני שהיא מעשרת כמבואר בגמ' כו ע"א. עֲרךְ נְתָחִים היינו העלאת איברי קרבנות דאתמול לרמב"ן או הושטת איברי התמיד לתויו"ט ועכ"פ הלשון לכא' לא דייקא יַחַד (היינו בין חדשים בין ישנים כמבואר במתני' שם) פַּיֵּס הָרְבִיעִי. עָלָה בְּרַק הַשַּׁחַר כְּנָם הַצּופֶה "אמר להם הממונה צאו וראו אם הגיע שעת השחיטה (דתמיד ש"ש) אם הגיע, הרואה אומר ברקאי" (פ"ג מ"א)[[5]](#footnote-6). עָלָיו פֵּרְשְׁזוּ מָסָךְ בּוּץ לְהַצְנִיעַ שם מ"א עֵרָה סוּתו פשט בגדי חול טָבַל וְעָט זְהָבִים בגדי זהב לעבודות שבכל יום. עָמַד וְקִדַּשׁ (קידוש א')[[6]](#footnote-7) וְקֵרַץ (ושחט) תְּמִיד הַשַּׁחַר:

**פָּ**קַד לְמָרְקו שהכה"ג היה שוחט רוב שני סימנים וכדי שיוכל לקבל הדם שזו עבודה הכשרה בו ומרק אחר את יתר הסימן הב' (פ"ג מ"ד) וְהוּא קִבֵּל וְזָרַק. פֵּרַשׁ[[7]](#footnote-8) הִקְטִיר (הקטורת) וְהֵיטִיב (הנרות)[[8]](#footnote-9) הִקְרִיב (איברי התמיד) וְנִסֵּך היין. פְּעֻלַּת כָּלִיל הִשְׁלִים וְעָש כַּסֵּדֶר[[9]](#footnote-10). פָּרְשוּ סָדִין לָבָן עוד כְּבָרִאשׁונָה. פַּרְוָה (החל מהטבילה הב' כל הטבילות היו בלשכת בית הפרוה שבקודש הייתה (שם מ"ו) בַּקּדֶשׁ שָׁם קִדַּשׁ וּפָשַׁט היינו שהקידוש ידו"ר הראשון הוא על הפשיטה והשני על הלבישה וכדרבנן דלעיל. וזהו קידוש ידו"ר ב' מתוך י' וטבילה ב' מתוך ה'. פָּסַע[[10]](#footnote-11) וְטָבַל לְבָנִים עָט (לבש בגדי לבן) וְקִדַּש (קידוש ג'). פִּלּוּסִים עֶרְכָּם מָנִים שְׁמונָה עָשָׂר מתני' שם מ"ז "בשחר היה לובש פילוסין של יב' מנה ... וחכמים אומרים בשחר היה לובש של יח' מנה...". פְּאוּרִים[[11]](#footnote-12) לְשָׁרֵת בָּם לְמֶלֶךְ הַכָּבוד. פָּרו מֻצָּב בֵּין אוּלָם לַמִּזְבֵּחַ (פ"ג מ"ח) וכדי שלא יטרח הכה"ג בהולכת הדם למזבח. פָּנָיו יָמָּה שם וְראשׁו נֶגְבָּה מְעֻקָּם בגמ' לו ע"א מבואר שהיו מעמידים אותו ראשו לצפון ואחוריו לדרום (כדי שלא ירביץ גללים כנגד המזבח), ומעקמים פניו למערב אל מול ההיכל (וכן הוא להדיא ברע"ב מ"ח) נמצא שמה שהוא מעוקם הוא גבי מה שפניו למערב ולא מה שגופו לדרום ולכא' הלשון כאן לא מדוקדקת:

**סדר עבודות היום בטבילה השניה (קטורת יוהכ"פ, פרו של אהרן ושעיר לשם)**

הכי כתיב בקרא (ויקרא טז'): " בְּזֹאת יָבֹא אַהֲרֹן אֶל־הַקֹּדֶשׁ בְּפַר בֶּן־בָּקָר לְחַטָּאת וְאַיִל לְעֹלָה ...וּמֵאֵת עֲדַת בְּנֵי יִשְׂרָאֵל יִקַּח שְׁנֵי־שְׂעִירֵי עִזִּים לְחַטָּאת וְאַיִל אֶחָד לְעֹלָה", וכמבואר בהמשך הפרשה, דם פרו של אהרן והשעיר לשם היה דמם נכנס לפניי ולפנים ובהיכל (כנגד הפרוכת ועל מזבח הזהב), ונסכם:

1. וידוי ראשון על פרו, על הכה"ג וביתו.
2. הגרלה על השעירים.
3. וידוי שני על פרו של אהרן, על שבט הכהנים.
4. שחיטת הפר וקבלת דמו (ונתנו לכהן אחר שימרס בדמו שלא יקרוש).
5. חפינת הקטורת, כניסה לקה"ק והקטרתה בין הבדים ובבית שני על אבן השתיה. יציאה מקה"ק ותפילה קצרה בהיכל.
6. הכנסת דם הפר לקה"ק ומתן דמו בין הבדים א' למעלה וז' למטה. מניח את הכלי עם דם הפר בכן זהב בהיכל.
7. שחיטת שעיר לשם ומתן דמו בקה"ק (וכל מעשיו כדם הפר).
8. מתן דם הפר כנגד הפרוכת, א' למעלה וז' למטה.
9. מתן דם השעיר כנגד הפרוכת, א' למעלה וז' למטה.
10. עירוב דם הפר והשעיר (למ"ד מערבין לקרנות) ומתן הדם המעורב בד' קרנות מזבח הזהב.
11. עוד ז' מתנות כנגד טהרו של מזבח הזהב בצד דרום (במקום פנוי מגחלים).
12. שפיכת שיירי הדמים על יסוד מערבי של מזבח החיצון.
13. וידוי על שעיר המשתלח, שילוחו ביד איש עתי להוליכו למדבר.
14. ניתוח פרו ושעיר לשם להכנת האימורים להקטרתם, נתינת בשרם להוציאן לשריפה חוץ לג' מחנות.
15. משהגיע השעיר למדבר – קריאת התורה ע"י הכה"ג.

פָּגַשׁ וְסָמַךְ יָדו עַל ראשׁו. פְּשָׁעָיו הודָה וּבְחֻבּו לא טָמָן (לא הסתיר חטאיו). וְכַךְ הָיָה אומֵר: אָנָּא כל לשון וידוי הוא ב"אנא" גמ' לו ע"ב הַשֵּׁם[[12]](#footnote-13) חָטָאתִי, עָוִיתִי, פָּשַׁעְתִּי לְפָנֶיךָ כחכמים (לו ע"ב) דחטא הוא בשגגה, עוון הוא בזדון ופשע הוא במרידה, אֲנִי וּבֵיתִי. אָנָּא בַשֵּׁם[[13]](#footnote-14) כַּפֶּר נָא לַחֲטָאִים וְלַעֲונות וְלַפְּשָׁעִים שֶׁחָטָאתִי וְשֶׁעָוִיתִי וְשֶׁפָּשַׁעְתִּי לְפָנֶיךָ אֲנִי וּבֵיתִי כַּכָּתוּב בְּתורַת משֶׁה עַבְדֶּךָ מִפִּי כְבודֶךָ. כִּי בַיּום הַזֶּה יְכַפֵּר עֲלֵיכֶם לְטַהֵר אֶתְכֶם מִכּל חַטּאתֵיכֶם לִפְנֵי ה'[[14]](#footnote-15):

וְהַכּהֲנִים וְהָעָם הָעומְדִים בָּעֲזָרָה כְּשֶׁהָיוּ שׁומְעִים אֶת הַשֵּׁם הַנִּכְבָּד וְהַנּורָא מְפרָשׁ יוצֵא מִפִּי כהֵן גָּדול בִּקְדֻשָּׁה וּבְטָהֳרָה זו לשון הרמב"ם פ"ב ה"ז. הָיוּ כּורְעִים וּמִשְׁתַּחֲוִים וּמודִים וְנופְלִים עַל פְּנֵיהֶם כן הוא בגמ' סו ע"א וכן מתוודים הציבור כיום כמבואר בטור או"ח ס' תרכא' (ס' ד') בשם אבי העזרי וכן הוא במרדכי ס' תשכז'). וְאומְרִים בָּרוּךְ שֵׁם כְּבוד מַלְכוּתו לְעולָם וָעֶד מתני' פ"ג מ"ח. ובירושלמי פ"ג ה"ז איתא שהקרובים היו נופלים על פניהם והרחוקים אומרים בשכמל"ו[[15]](#footnote-16): וְאַף הוּא הָיָה מִתְכַּוֵּן לִגְמר אֶת הַשֵּׁם כְּנֶגֶד הַמְבָרְכִים וְאומֵר לָהֶם תִּטְהָרוּ[[16]](#footnote-17). וְאַתָּה בְּטוּבְךָ הַגָּדול מְעורֵר רַחֲמֶיךָ וְסולֵחַ לְאִישׁ חֲסִידֶךָ:

**צ**ָעַד לֵילֵךְ לו לְמִזְרַח עֲזָרָה שע"ע היה בין האולם ולמזבח. צֶמֶד שְׂעִירִים שָׁם מֵהון עֵדָה כדאיתא בקרא "ומאת עדת בני ישראל יקח שנישעירי עזים לחטאת". צְמוּדִים אֲחוּיִים שָׁוִים בְּתאַר וּבְקומָה מתני' פ"ו מ"א שני שעירי יוהכ"פ מצותן שיהיו שניהן שוין במראה ובקומה ובדמים ובלקיחתן כאחד. צָגִים לְכַפֵּר עֲון בַּת הַשּׁובֵבָה. צֵהוּב חֲלָשִׁים גורלות של זהב שבתחילה היו של עץ ועשאם בן גמלא של זהב (פ"ג מ"ט) טָרַף וְהֶעֱלָה מִקַּלְפִּי צָנַח וְהִגְרִיל לְשֵׁם גָּבוהַּ וְלַצּוּק[[17]](#footnote-18) (היינו לעזאזל) והלשון "צנח" מעט מגומגמת לכא', שהוא טרף והגריל והעלה מקלפי לשם ולעזאזל. צָעַק בְּקול רָם לה'[[18]](#footnote-19) חַטָּאת מתני' פ"ד מ"א[[19]](#footnote-20). צותְתָיו עָנוּ לו וּבֵרְכוּ אֶת הַשֵּׁם[[20]](#footnote-21). צֶבַע זְהורִית קָשַׁר בְּראשׁ הַמִּשְׁתַּלֵּחַ שם מ"ב. צִגָּתו אִמֵּן נֶגֶד בֵּית שִׁלּוּחַ שם: צָלַח וּבָא אֵצֶל פָּרו שֵׁנִית. צַחַן מַטֵּהוּ מטה-שבט, שבוידוי שני מתוודה על אחיו הכהנים[[21]](#footnote-22) פְּנֵי צוּר הִתְוַדָּה הוא וידוי שני על פרו. וְכַךְ הָיָה אומֵר: אָנָּא הַשֵּׁם חָטָאתִי, עָוִיתִי, פָּשַׁעְתִּי לְפָנֶיךָ אֲנִי וּבֵיתִי וּבְנֵי אַהֲרן עַם קְדושֶׁךָ. אָנָּא בַשֵּׁם. כַּפֶּר נָא לַחֲטָאִים וְלַעֲונות וְלַפְּשָׁעִים שֶׁחָטָאתִי וְשֶׁעָוִיתִי וְשֶׁפָּשַׁעְתִּי לְפָנֶיךָ אֲנִי וּבֵיתִי וּבְנֵי אַהֲרן עַם קְדושֶׁךָ. כַּכָּתוּב בְּתורַת משֶׁה עַבְדֶּךָ מִפִּי כְבודֶךָ כִּי בַיּום הַזֶּה יְכַפֵּר עֲלֵיכֶם לְטַהֵר אֶתְכֶם מִכּל חַטּאתֵיכֶם לִפְנֵי ה':

וְהַכּהֲנִים וְהָעָם הָעומְדִים בָּעֲזָרָה. כְּשֶׁהָיוּ שׁומְעִים אֶת הַשֵּׁם הַנִּכְבָּד וְהַנּורָא מְפרָשׁ יוצֵא מִפִּי כהֵן גָּדול בִּקְדֻשָּׁה וּבְטָהֳרָה. הָיוּ כּורְעִים וּמִשְׁתַּחֲוִים וּמודִים וְנופְלִים עַל פְּנֵיהֶם. וְאומְרִים בָּרוּךְ שֵׁם כְּבוד מַלְכוּתו לְעולָם וָעֶד: וְאַף הוּא הָיָה מִתְכַּוֵּן לִגְמר אֶת הַשֵּׁם כְּנֶגֶד הַמְבָרְכִים וְאומֵר לָהֶם תִּטְהָרוּ. וְאַתָּה בְּטוּבְךָ הַגָּדול מְעורֵר רַחֲמֶיךָ וְסולֵחַ לְשֵׁבֶט מְשָׁרְתֶךָ:

**קָ**ח מַאֲכֶלֶת חַדָּה וּשְׁחָטו כַּסֵּדֶר לכא' הכוונה היא שגם כאן נתן לאחר למרק שחיטה כפי שעשה בתמיד, יעויין ברע"ב פ"ד מ"ג. קִבֵּל דָּם בְּמִזְרָק וּנְתָנו לַמְמָרֵס קְרִישָׁתו יִמַּס עַד עֵת הַזָּיָה. קָפוּי פֶּן יְהִי וְתֻעְדַּר סְלִיחָה היינו שלאחר השחיטה פנה הכה"ג להקטיר הקטורת בקה"ק, מש"ה נתן לכהן אחר שיערבב הדם שלא יקרוש (שם). קוחַ גחלים לוחֲשׁות כמבואר בפסחים עה ע"ב דכתיב גחלי אש והיינו גחלים לוחשות[[22]](#footnote-23) חָת בְּמַחְתַּת פַּרְוַיִם בכל יום הייתה חתיית הגחלים במחתת כסף ומשם היה חותה למחתת זהב, וביוהכ"פ היה חותה במחתת זהב ובה היה מכניס (שם מ"ד). קַלָּה בכל יום היה חותה בכבדה וביוהכ"פ בקלה (שם) וְגֶלֶד רַךְ בגמ' מד ע"ב מבואר שהייתה קלה כי גילדה (דופנה) רך ובכל יום היה גילדה עבה[[23]](#footnote-24) וַאֲרוּכַת יָד בכל יום הייתה ידה קצרה והיום ארוכה (שם) וכ"ז מפני טרחת הכה"ג. קָדַר לְתוכָהּ שְׁלשֶׁת קַבִּין גֶּחָלִים[[24]](#footnote-25). קֵרְבוּ לו בָּזָךְ גְּדוּשַׁת דַּקָּה מתני' פ"ה מ"א והיינו שלצורך חפינת הקטורת היו מביאים לו מחתה מלאה בקטורת דקה מן הדקה וממנה היה חופן ומניח בתוך הכף[[25]](#footnote-26). קָלַט וְחָפַן וְהֵרִיק לְתוךְ בָּזָךְ. קָפַץ מַחְתָּה בְּיָמִין וּבָזָךְ בִּשְׂמאל. קִישׁ[[26]](#footnote-27) צְעָדָיו לְפָרֳכות בלשון רבים, והיינו כחכמים (שם) שבבית שני ב' פרוכות היו וְקֵרַב לַבַּדִּים כך עביד בבית ראשון, אבל בבית שני היה מקטיר על אבן השתיה (שם מ"ב). קְטרֶת שָׂם בֵּינֵימו[[27]](#footnote-28) וְעִשֵּׁן שנתמלא כל הבית כולו עשן (שם) וְיָצָא ובמתני' שם מבואר שהיה הכה"ג מתפלל תפילה קצרה בהיכל:

**ר**ובֶה מְמָרֵס מֶנּוּ נָטַל דָּם. רִצֵּף וְנִכְנַס וְקָם בֵּין שָׁדַיִם בדי הארון שהיו בולטין כמן שדיים (נד ע"א)[[28]](#footnote-29). רִצּוּי הַזָּיות טָבַל אצבעו שבחטאת כתיב "וטבל אצבעו בדם", וברמב"ם פ"ה ממעה"ק ה"ח וְהִצְלִיף מתני' פ"ה מ"ג ולא היה מתכוון להזות לא למעלה ולא למטה אלא כמצליף (שא"צ שיגיע הדם לכפורת אלא היה נופל לרצפה- רע"ב) בְּמִנְיָן שם רוּם מַעְלָה אַחַת וּמַטָּה שֶׁבַע: וְכַךְ הָיָה מונֶה[[29]](#footnote-30): אַחַת. אַחַת וְאַחַת. אַחַת וּשְׁתַּיִם. אַחַת וְשָׁלשׁ. אַחַת וְאַרְבַּע. אַחַת וְחָמֵשׁ. אַחַת וָשֵׁשׁ. אַחַת וָשֶׁבַע:

רָץ וְהִנִּיחו בַּכָּן היה מניח דם הפר בכן של זהב שבהיכל ופונה לעבודת השעיר (שם מ"ג) וְשָׁחַט שָׂעִיר. רִצָּה וְקִבֵּל דָּמו בְּאַגַּן קדֶשׁ (מ"ד): רִגֵּל וְעָמַד מְקום וִעוּד אָרון הכניס דם השעיר לקה"ק רִצָּה הַזָּיות כְּמַעֲשֵׂה דַּם פָּר:

וְכָךְ הָיָה מונֶה: אַחַת. אַחַת וְאַחַת. אַחַת וּשְׁתַּיִם. אַחַת וְשָׁלשׁ. אַחַת וְאַרְבַּע. אַחַת וְחָמֵשׁ. אַחַת וָשֵׁשׁ. אַחַת וָשֶׁבַע:

רָהַט וְהִנִּיחו וְדַם[[30]](#footnote-31) פָּר נָטַל למתן דם הפר כנגד הפרוכת. רַגְלָיו הֵרִיץ[[31]](#footnote-32) וצָג חוּץ לְבודָלֶת שעמד מחוץ לפרוכת לשם מתן דמי הפר והשעיר. "בודלת" היינו הפרוכת כדכתיב "והבדילה הפרוכת לכם בין הקדש לבין קה"ק (שמות כו,לג): רִקְמֵי פָרכֶת יַז[[32]](#footnote-33) [[33]](#footnote-34)ּ כמִשְׁפַּט כַּפּרֶת היינו ח' הזאות א' למעלה וז' למטה[[34]](#footnote-35). רָגַשׁ וְשָׁנָה וְהִזָּה מִדַּם שָׂעִיר לאחר מתנות הפר כנגד הפרוכת הניח דמו ונטל דם השעיר והזה ג"כ כנגד הפרוכת בזה האופן:

**שָׁ**ב וּבְלָלָם ערבב דם הפר והשעיר, וכמ"ד מערבין לקרנות (נז ע"ב) שלמ"ד אין מערבין אלא לטהרו של מזבח היה נותן ד"פ מדם הפר וד"פ מדם השעיר וְחִטֵּא מִזְבֵּחַ סָגוּר הזהב. שֶׁבַע עַל טָהֳרו וּבִקְרָנָיו אַרְבַּע זה אינו, שקודם היה נותן ד"פ על ד' קרנות ורק אח"כ מזה על טהרו של מזבח (פ"ה מ"ה ומ"ו). ובנשמת אדם (שם) כתב לשנות הגרסה ולהופכה. כמו"כ יש להוסיף שהיה שופך שיירי הדמים על יסוד מערבי של מזבח החיצון (שם) שָׁקַד וּבָא אֵצֶל שָׂעִיר הֶחָי פ"ו מ"ב. שִׁגְיון עָם וּזְדונו יודֶה (לשון הודאה) לָאֵל: וְכַךְ הָיָה אומֵר:

אָנָּא הַשֵּׁם. חָטְאוּ. עָווּ. פָּשְׁעוּ לְפָנֶיךָ עַמְּךָ בֵּית יִשְׂרָאֵל: אָנָּא בַשֵּׁם כַּפֶּר נָא לַחֲטָאִים וְלַעֲונות וְלַפְּשָׁעִים שֶׁחָטְאוּ וְשֶׁעָווּ וְשֶׁפָּשְׁעוּ לְפָנֶיךָ עַמְּךָ בֵּית יִשְׂרָאֵל כַּכָּתוּב בְּתורַת משֶׁה עַבְדֶּךָ מִפִּי כְבודֶךָ כִּי בַיּום הַזֶּה יְכַפֵּר עֲלֵיכֶם לְטַהֵר אֶתְכֶם מִכּל חַטּאתֵיכֶם לִפְנֵי ה'. וְהַכּהֲנִים וְהָעָם הָעומְדִים בָּעֲזָרָה. כְּשֶׁהָיוּ שׁומְעִים אֶת הַשֵּׁם הַנִּכְבָּד וְהַנּורָא מְפרָשׁ יוצֵא מִפִּי כהֵן גָּדול בִּקְדֻשָּׁה וּבְטָהֳרָה. הָיוּ כּורְעִים וּמִשְׁתַּחֲוִים וּמודִים וְנופְלִים עַל פְּנֵיהֶם. וְאומְרִים בָּרוּךְ שֵׁם כְּבוד מַלְכוּתו לְעולָם וָעֶד: וְאַף הוּא הָיָה מִתְכַּוֵּן לִגְמר אֶת הַשֵּׁם כְּנֶגֶד הַמְבָרְכִים וְאומֵר לָהֶם תִּטְהָרוּ. וְאַתָּה בְּטוּבְךָ הַגָּדול מְעורֵר רַחֲמֶיךָ וְסולֵחַ לַעֲדַת יְשֻׁרוּן:

**שׁ**ִגְּרו בְּיַד אִישׁ עִתִּי לְמִדְבַּר עָז. שֶׁמֶץ כִּתְמֵי זוּ שְׂאֵת לִגְזֵרָה. שֵׁן סֶלַע הֲדָפו וְגֻלְגַּל וְיָרַד שם מ"ו. שֻׁבְּרוּ עֲצָמָיו כְּנֶפֶץ כְּלִי יוצֵר. שְׁחוּזָה[[35]](#footnote-36) אָחַז סכין חדה פָּר וְשָׂעִיר קָרַע שָׁלַף אֵמוּרִים לצורך הקטרתם וּגְוִיּות בשרם קָלַע כקליעות, שם מ"ז, והיינו שנותרו שלימים לבד מה שקרע בהם להוציא האימורים לִשְׂרף כדכתיב בקרא שאין בשר פר והשעיר נאכל ככל חטאת אלא נשרף חוץ לג' מחנות. שָׁאַג סִדְרֵי יום היינו קריאת התורה[[36]](#footnote-37) והיה קורא פ' עבודת יוהכ"פ דאחר"מ וגולל הס"ת וקורא פסוקי יוהכ"פ שבפ' אמור ושוב קורא ע"פ פסוקי יוהכ"פ בפ' המוספין שבפ' פנחס ולאח"כ מברך ח' ברכות: על התורה ועל העבודה ועל ההודאה ועל מחילת העון ועל המקדש ועל ישראל ועל הכהנים ועל שאר התפלה (פ"ז מ"א).

**הקרבת יתר קרבנות היום והמוספים (ע ע"א)**

אלו הקרבנות שטרם נתפרשה הקרבתם:

קרבנות המוספים שנתפרשו בפ' פנחס והם ז' כבשים ופר לעולה, ושעיר חטאת (חיצונה כבכל מועד). והאיל הוא הנזכר בפ' אח"מ דאנן כשיטת רבי (יומא ע ע"ב). כמו כן לא נתבאר להדיא אימתי היה מקטיר את חלבי השעיר לשם.

|  |  |  |
| --- | --- | --- |
| **קרבן[[37]](#footnote-38)** | **רבי אליעזר** | **רבי עקיבא** |
| אילו ואיל העם | בטבילה ג' | |
| קרבנות המוספים (פר וז' כבשים) | עם תמיד של ביה"ע (טבילה ה') | לתנא דתוספתא: עם תמיד ש"ש (טבילה א')  לר' יהודה: כבש א' עם תמיד ש"ש והיתר עם של תמיד ביה"ע  לראבר"ש: ו' כבשים עם תמיד ש"ש וא' עם תמיד של ביה"ע |
| הקטרת אימורי פר ושעיר הנשרפים | בטבילה ג' | לרש"י: בטבילה ג'.  לתוס' (ד"ה ואחר): עם תמיד של ביה"ע (בטבילה ה') |
| שעיר החטאת (הנעשה בחוץ) | עם תמיד של ביה"ע (טבילה ה') | בטבילה ג'[[38]](#footnote-39) |

קִדֵּשׁ וּפָשַׁט[[39]](#footnote-40) שִׁלֵּשׁ וְטָבַל היינו שזו טבילה ג' (מתוך ה') פַּזִּים בגדי זהב עָט וְקִדֵּשׁ. תָּכַף וְעָש אֵילו וְאֵיל עָם בקרא דאחרי מות (ויקרא טז,ג) מבואר שהכה"ג מביא יחד עם הפר גם איל לעולה. עוד נתבאר שם (פס' ו') שמאת בנ"י יקח יחד עם שני השעירים שהוגרלו גם איל לעולה ולהלכה קי"ל שזהו האיל המוזכר בפ' פנחס עם יתר קרבנות המוספין, ואלו (שני האילים) הקריבם עכשיו.

**תְּ**רַב חַטָּאת היינו שעיר החטאת החיצונה וּמוּסָפִין[[40]](#footnote-41) הִקְרִיב כַּחק. תָּר וְקִדֵּשׁ פָּשַׁט טָבַל זו טבילה ד' וְקִדֵּשׁ. תַּכְרִיךְ בַּדִּים עָט[[41]](#footnote-42) וְנִכְנַס לִדְבִיר להוצאת כף ומחתה. תְּכוּנַת כְּלֵי קְטרֶת הוצִיא[[42]](#footnote-43), וְקִדֵּשׁ קידש ידו"ר תִּלְבּשֶׁת מַדָּיו הִפְשִׁיט וְגָנַז נֶצַח דכתיב והניחם שם מלמד שטעונים גניזה כשיטת רבנן יב ע"ב. תִּרְגֵּל וְטָבַל טבילה ה' חֲרוּצִים היינו בגדי זהב עָט וְקִדֵּשׁ קידוש ט'. תָּמִיד של בין הערביים[[43]](#footnote-44) הִסְדִּיר וְתִמֵּר קטורת דביה"ע וְנֵרות הֶעֱלָה. תֶּכֶל עֲבודות, יָד וְרֶגֶל קִדֵּש קידוש י' אפשיטת בגדי קדשׁ. תִּמֵּם טְבִילות חָמֵשׁ וְקִדּוּשִׁים עֲשָׂרָה. תּאַר מְגַמָּתו כְּצֵאת הַשֶּׁמֶשׁ בִּגְבוּרָה. תָּקַף וְדָץ וְעָטָה בִגְדֵי הונו היינו בגדי עצמו שאינן של הקדש. תַּמָּה תְלַוֶּה צִיר נֶאֱמָן לַבַּיִת פ"ז מ"ז ומלוין אותו עד ביתו. תָּגֵל בְּהִתְבַּשֵּׂר הָשְׁלַג אדֶם תּולָע פ"ו מ"ח "ר' ישמעאל אומר והלא סימן אחר היה להם לשון של זהורית היה קשור על פתחו של היכל וכשהגיע שעיר למדבר היה הלשון מלבין שנאמר (ישעיה א') אם יהיו חטאיכם כשנים כשלג ילבינו". תַּעְדֶּה יֶשַׁע תַּעֲטֶה מְעִיל צְדָקָה. תָּפִיק צָהֳלָה תַּבִּיעַ דִּיץ וְחֶדְוָה. תְּלוּלֵי רוּם הִרְעִיפוּ זַרְזִיף טַלָּם. תַּלְמֵי שָׂדַי רָווּ תֵּת יְבוּלָם. תּודָה נָתְנוּ אוסְפֵי זֶרַע שָׁלום. תְּהִלָּה בִּשְּׂרוּ נושְׂאֵי אֲלֻמּות בְּרֶנֶן. תַּחְתִּיּות אֶרֶץ צְבִי זֶמֶר שִׁמֵּעוּ. תִּנּוּ צִדְקותָיו חֲצַץ הולְכֵי נְתִיבות. תִּקְוַת שׁולְחָיו אֵמוּן לא אַכְזָב. תּוחַלְתָּם כְּצִנַּת שֶׁלֶג בְּיום קָצִיר:

מִצּואָתָם רֻחָצוּ מִטֶּנֶף צַחֲנָתָם זַכּוּ. שְׁלֵמִים תְּמִימִים בְּבר כַּפֵּימו זֻכְזָכוּ. לְהַגִּיד כִּי מְטַהֲרָם מְקור מַיִם חַיִּים. מִקְוֵה יִשְׂרָאֵל מְנַקָּם מַיִם נֶאֱמָנוּ: בְּטהַר ובְנִקָּיון יִנָּקוּ וְיֻטְהָרוּ. יְחֻדָּשׁוּ כַּחֲדָשֵׁי בְקָרִים מִכֶּתֶם יְצֻחְצָחוּ. רומְמות אֵל יֶהְגּוּ בִגְרונָם. בִּלְשׁונָם רן בְּפִימו שִׁיר חָדָשׁ: יָגִילוּ בְרַעַד יַעַבְדוּ בְיִרְאָה. קְדושׁ יִשְׂרָאֵל מְקַדֵּשׁ קְדושִׁים. לְשַׁנֵּן לְרַנֵּן לְתופֵף וּלְצַלְצֵל. וּלְנַצֵּחַ בִּנְגִינות וּלְהַנְעִים זֶמֶר. נֶחֱבָקִים בְּעז יָמִין רומֵמָה. יַחַד נִתְמָכִים בִּמְלֵאָה צֶדֶק. מְשׁוּכִים לָבא שְׁעָרָיו בִּרְנָנָה. וְשָׂשון וְשִׂמְחָה יַשִּׂיגוּ נֶצַח: שָׂשִׂים וְגָלִים בִּשְׁמו כָּל הַיּום. חָדִים בְּשִׂמְחָה אֶת פָּנָיו: זִיו אורָם כַּשַּׁחַר יִבָּקַע. קולָם יִשְׂאוּ וְיָרנּוּ בִּגְאון צוּר עולָמִים. אַשְׁרֵי הָעָם שֶׁכָּכָה לּו. אַשְׁרֵי הָעָם שֶׁה' אֱלהָיו: וְיום טוב הָיָה עושֶׂה כּהֵן גָּדול לְכָל אוהֲבָיו כְּשֶׁנִּכְנַס בְּשָׁלום וְיָצָא בְשָׁלום בְּלִי פֶגַע פ"ז מ"ד:

וְכָךְ הָיְתָה תְּפִלָּתו שֶׁל כּהֵן גָדול בְּיום הַכִּפֻּרִים בְּצֵאתו מִבֵּית קדֶשׁ הַקֳּדָשִׁים בְּשָׁלום בְּלִי פֶגַע[[44]](#footnote-45): יְהִי רָצון מִלְּפָנֶיךָ ה' אֱלהֵינוּ וֵאלהֵי אֲבותֵינוּ שֶׁתְּהֵא הַשָּׁנָה הַזּאת הַבָּאָה עָלֵינוּ וְעַל כָּל עַמְּךָ בֵּית יִשְׂרָאֵל.

שְׁנַת אוצָרְךָ הַטּוב תִּפְתַּח לָנוּ. שְׁנַת אסֶם. שְׁנַת בְּרָכָה. שְׁנַת גְּזֵרות טובות מִלְּפָנֶיךָ. שְׁנַת דָּגָן תִּירושׁ וְיִצְהָר. שְׁנַת הַרְוָחָה וְהַצְלָחָה וְקַיָּמִים. שְׁנַת וִעוּד בֵּית מִקְדָּשֶׁךָ. שְׁנַת זול. שְׁנַת חַיִים טובִים מִלְּפָנֶיךָ. שָׁנָה טְלוּלָה וּגְשׁוּמָה אִם שְׁחוּנָה. שְׁנַת יַמְתִּיקוּ מְגָדִים אֶת תְּנוּבָתָם. שְׁנַת כַּפָּרָה עַל כָּל עֲונותֵינוּ. שְׁנַת לַחְמֵנוּ וּמֵימֵינוּ תְּבָרֵךְ. שְׁנַת מַשָּׂא וּמַתָּן. שְׁנַת נָבוא לְבֵית מִקְדָּשֵׁנוּ. שְׁנַת שׂׂבַע. שְׁנַת ענֶג. שְׁנַת פְּרִי בִטְנֵנוּ וּפְרִי אַדְמָתֵנוּ תְּבָרֵךְ. שְׁנַת צֵאתֵנוּ וּבאֵנוּ תְּבָרֵךְ. שְׁנַת קְהָלֵנוּ תּושִׁיעַ. שְׁנַת רַחֲמֶיךָ יִכְמְרוּ עָלֵינוּ. שְׁנַת שָׁלום וְשַׁלְוָה. שָׁנָה שֶׁתּולִיכֵנוּ קומְמִיּוּת לְאַרְצֵנוּ. שָׁנָה שֶׁלּא תַפִּיל אִשָּׁה אֶת פְּרִי בִטְנָהּ. שָׁנָה שֶׁתַּעֲלֵנוּ שְׂמֵחִים לְאַרְצֵנוּ. שָׁנָה שֶׁלּא יִצְטָרְכוּ עַמְּךָ בֵּית יִשְׂרָאֵל זֶה לָזֶה וְלא לְעַם אַחֵר בְּתִתְּךָ בְרָכָה בְּמַעֲשֵׂה יְדֵיהֶם: וְעַל אַנְשֵׁי הַשָּׁרון הָיָה אומֵר. יְהִי רָצון מִלְּפָנֶיךָ ה' אֱלהֵינוּ וֵאלהֵי אֲבותֵינוּ שֶׁלּא יֵעָשוּ בָתֵּיהֶם קִבְרֵיהֶם:

1. אפשר שהכוונה היא לביהמ"ק, יעויין ברמב"ם פ"ב מבהיב"ח ה"ב דאדם הראשון נלקח עפרו שממנו נברא ממקום המזבח (ומקורו בב"ר פי"ד וירושלמי נזיר פ' כה"ג ה"ב) וא"כ מתוק מאד שהאדם נברא מזבוליך ממש, היינו ביהמ"ק. [↑](#footnote-ref-2)
2. במתני' ריש יומא (פ"א מ"ב) איתא: "כל שבעת הימים הוא זורק את הדם ומקטיר את הקטורת ומיטיב את הנרות ומקריב את הראש ואת הרגל" והכא לא נזכר הקטרת האימורים. [↑](#footnote-ref-3)
3. "סמר מפחדך בשרי וממשפטיך יראתי" ויש כאן עומק שבעוד שהם חשדוהו שלא יעשה כדין, הוא סמר מפחדך בשרי וממשפטיך יראתי. [↑](#footnote-ref-4)
4. במתני' (יט ע"ב) "ומעסיקין אותו עד שיגיע זמן השחיטה". והיינו בהאיר המזרח והפיטן כתב עד חצות. [↑](#footnote-ref-5)
5. במתני' מבואר שם שהיה אומר "האיר עד שבחברון" כדי להזכיר זכות אבות ומצווה לעשות כן, וכאן בפיוט לא הזכיר מזה, ויעויין במנח"ח מצ' תא' שכבר העיר כן על הרמב"ם. [↑](#footnote-ref-6)
6. וזה דלא כר"מ שסבר שב' קידושים הם על הבגדים שלובש ולפ"ז צריך לקדש ידו"ר כאן ב"פ מפני בגדי הזהב, אלא כרבנן שא' על הפשיטה וא' על הלבישה והכא א"צ על הפשיטה שהם בגדי חול. [↑](#footnote-ref-7)
7. בפשטות הכוונה שפרש מעבודת התמיד ופנה להקטיר הקטורת ולהיטיב הנרות ואז חזר להקטיר איברי התמיד. אמנם אפשר שהכונה להא שפרש מאנשים שבשעת הקטרת הקטורת והטבת הנרות פורשים כולם מההיכל ומבין האולם ולמזבח (וזו הלכה שבכל יום) כמבואר בגמ' מד ע"א וברמב"ם הל' תמו"מ פ"ג ה"ג. [↑](#footnote-ref-8)
8. אנן קיי"ל כרבנן דבקטורת היה מפסיק בין הטבת ה' נרות לב' נרות, נמצא שהטבה זו המוזכת כאן היא הטבת ב' נרות שהייתה אחרי הקטרות, ונמצא שלא הזכיר כאן הפיטן הטבת ה' נרות דבראשונה, כן העיר בנשמת אדם ח"ב כלל קמה'. [↑](#footnote-ref-9)
9. הפייטן לא הזכיר להדיא שהקטיר את מנחת הסולת, והוא דבמתני' לא נזכר מזה ולא ברמב"ם, יעויין תיו"ט שם שהעיר בזה. ואולי כאן זו כוונתו, ובפיוט אתה כוננת הזכיר זאת: "לפנים להיכל ייכנס...ומקטיר מנחת התמיד כמשפטה". עוד יש להעיר דקרבנות המוספים הזכירם הפיטן כשיטת ר"א ודלא כר"ע (יעו"ב להלן) והב"י בס' תרכא' העיר על פיוט אתה כוננת דכל המפרשים פסקו כר"ע. [↑](#footnote-ref-10)
10. זה לכא' לתפארת המליצה. [↑](#footnote-ref-11)
11. בדין דלכבוד ולתפארת דכתיב בפ' תצווה (שמות כח,ב) למדו הראשונים (עה"פ שם) דהיינו שאהרן יהיה מכובד ומפואר. אמנם יעויין ברמב"ן עה"ת שם בפי' הב' שאפשר להבין מדבריו שהבגד יהיה מכובד ומפואר, וזה לכא' דקדוק לשון הפייטן כאן, ויש כאן הארה שדין זה נאמר גם בבגדי לבן דכה"ג אף שהפסוק איירי בבגדי זהב, ודו"ק. [↑](#footnote-ref-12)
12. ביומא לט ע"ב "ת"ר עשר פעמים מזכיר כה"ג את השם בו ביום, ג' בוידוי ראשון (דפר) וג' בוידוי שני (דפר) וג' בשעיר המשתלח ואחד בגורלות". ובכל אלו היה הכה"ג אומר שם המפורש, ואנו בסדר העבודה אומרים "השם" או "בשם" (מבואר להלן). ומהו השם המפורש, בטור (או"ח תרכ"א) הביא דברי רב האי גאון שהיה אומר בשם בן מ"ב אותיות (וכן הוא ברבינו בחיי אח"מ פס' ל'). והביא שהרא"ש פליג וסבר שהיה אומר שם הוי"ה באותיותיו. ובתפילה למשה לרבינו הרמ"ק (תיקוני המתכפרים תיקון יג') הביא שיש שסברו שהוא שם ע"ב (היינו שם הוי"ה במילוי וא"ו ודעה זו היא לפי זהר ח"ב דף ער ע"א) ודחה סברתם וכתב שהעיקר כדברי הרא"ש שהיה אומר שם בן ד' אותיות אלא שניקודו היה שונה מהגייתו בכל יום (בברכת כהנים בביהמ"ק שגם נהגה בשם המפורש) עוד יעויין באבקת רוכל (סכ"ז השאלה השנית) הביא שדנו רבותינו ששם בן מ"ב ושם בן י"ב אינם אלא כינויים. ובפרי עץ חיים (שער יוהכ"פ פ"ד) מבואר שוידוי א' דפר יוהכ"פ הוא בשם מ"ה (יו"ד ה"א וא"ו ה"א), ובהגרלת השעיר לשם בשם מ"ב דאנא בכח (והוא שם מ"ב דיצירה (אוצרות חיים פ"ח מש' הנקודים), ובשם מ"ב דמ"ה (היינו שכל שם הוי"ה במספר אותיותיו בפשוט ומילוי ובמילוי דמילוי יוצא שם מ"ב, ומ"ב דמ"ה הוא שם מ"ב דאצילות, כוונות קרי"ש על המיטה וקבלת שבת), ובוידוי ב' דפר בשם מ"ב דס"ג (ס"ג הוא יו"ד ה"י וא"ו ה"י), ובוידוי דשעיר המשתלח הוא מ"ב דע"ב (ע"ב היינו יו"ד ה"י וי"ו ה"י) ומ"ב דקמ"ב (קמ"ב היינו גימ' אהי"ה ומ"ב דקמ"ג בפשטות הוא ג"כ פשוט ומילוי דמילוי אלא שהוא מ"א אותיות ובפשטות יש להוסיף הכולל, והגר"י עדס שליט"א דן בזה בס' בשמות הקודש החל מעמ' סט'). [↑](#footnote-ref-13)
13. בירושלמי (פ"ג ה"ז) אמר רבי חגי בראשונה היה אומר אנא **ה**שם ובשניה אנא **ב**שם. והביא הרא"ש (פ"ח ס' יט') בשם רבינו חננאל שאין משגיחין בכך דבמתני' דידן איתא אנא **ה**שם בכל פעם. והביא הרא"ש בזה מחלוקת הראשונים כיצד לנהוג, והפייטן כאן דקדק כירושלמי, ויעו"ב בטור ובב"י ובב"ח שם. [↑](#footnote-ref-14)
14. גם כאן היה הכה"ג מזכיר שם המפורש, ולפ"ז הפשטות היא לומר כאן "השם" ולא לקרוא בשם אדנ"י, וכן סבר הרס"ג (הובא בטור תרכ"א). אבל הרי"ץ בן גיאת פסק שיכול לקרוא הפסוק כרגיל, ויעו"ב בשו"ת הריב"ש ס' קי"ט. ובשיירי כנה"ג (על הרמב"ם עביהכ"פ פ"ב) דקדק לפ"ז שכשמקרא הש"ץ "לה' חטאת" בהגרלת שעיר לשם, לכו"ע יאמר "השם" דהכא אינו קורא פסוק אלא את דברי הכה"ג. [↑](#footnote-ref-15)
15. ויעו"ב בחידושי הגרי"ז סוטה מ ע"ב מה שהקשה על הירושלמי. [↑](#footnote-ref-16)
16. הוא מהרמב"ם (פ"ב ה"ז) ואין לזה מקור בגמ', ובס' בן ידי הל' עבודת יוהכ"פ פ"ב ה"ו. [↑](#footnote-ref-17)
17. יעויין בסוגיא לט ע"ב ולהלכה פסק הרמב"ם (פ"ג ה"ג) דהגרלה מעכבת והנחת הגורלות על השעירים אינה מעכבת אבל מצווה וכאן לא הזכיר מעניין ההנחה כלום. [↑](#footnote-ref-18)
18. לעיל הע"ש 14 הבאנו שיירי כה"ג שדקדק לומר כאן "השם" ולא שם אדנ"י. [↑](#footnote-ref-19)
19. ויל"ע ששם לא נזכר שאמר כ"ז בקול רם. [↑](#footnote-ref-20)
20. אבל לא כתוב שהיו כורעים ומשתחים ונופלים על פניהם, וגם בסדר אתה כוננת לא נכתב כאן, ואפ' שהיה הכה"ג מזכיר השם המפורש, כה"ק בב"י (ס' תרכ"א) בשם אבודרהם והביא שלא נזכר בגמ' וברמב"ם שהיו נופלים על פניהם וכו' ומש"ה אין לאומרו אלא עד בשכמל"ו. ומה שכתב כאן הפיטן שהיו "מברכים את השם" לכא' היינו בשכמל"ו. [↑](#footnote-ref-21)
21. ואף שאת הפר מביא הכה"ג משלו, הפקירה התורה ממונו בו לכל אחיו הכהנים (נא ע"ב) ובגמ' איכא ספק אם מתכפרים הם מקופיא או מקיבעא (נ ע"ב). [↑](#footnote-ref-22)
22. במתני' פ"ד מ"ג איתא שהיה נוטל גחלים מן המעוכלות הפנימיות ובתוס' זבחים סד ע"א ד"ה מן כתבו שר"ת לא גרס כן במתני' דידן דכמבואר בפסחים בעינן גחלים לוחשות. וברמב"ם פ"ד ה"א כתב שהיה לוקח "אש" ויעויין בתוי"ט כאן. [↑](#footnote-ref-23)
23. ולפ"ז יש כאן חזרת דברים שגילדה רך הוא סיבה להיותה קלה. [↑](#footnote-ref-24)
24. יעויין במקד"ד ס"ג ס"ק טו' דג' קבין הוא שיעור ממש. [↑](#footnote-ref-25)
25. וכאן הפייטן קרא למחתת בזך והקטורת תארה כ"דקה". [↑](#footnote-ref-26)
26. היינו קישקוש שהיה קולו נשמע בהליכתו, וכמבואר בגמ' מד ע"ב שביוהכ"פ הייתה למחתה טבעת בראשה שהיתה מצלצלת בהליכתו. והרשב"ם עה"פ (שמות כח,לה) "ונשמע קולו בבואו אל ההקודש" פי' דביוהכ"פ איירי וזה קשה עד מאד שבד' בגדי לבן אין פעמונים כפי שהיו במעיל, אלא אם נפרש ש"נשמע קולו" ביוהכ"פ הוא בקול צלצול המחתה ולא המעיל. [↑](#footnote-ref-27)
27. ולמסקנת הגמ' מט ע"ב חופן וחוזר וחופן והיינו שחופן שוב בקה"ק מהכף ולא הזכיר הפייטן מזה דבר. [↑](#footnote-ref-28)
28. ובבית שני שנגנז הארון גם ההזאות היו כנגד אבן השתיה, ויעו"ב בשו"ת הרדב"ז ח"ב ס' תרמא'. [↑](#footnote-ref-29)
29. המנין לא נזכר בקרא, ובגמ' נה ע"א לחד לישנא איכא ילפותא ולחד לשנא הוא משום גזירה שמא יטעה. ויעויין בגרי"ז (הל' פסוהמ"ק עמ' 96) כתב לחדש שהמנין עצמו הוא חלק מהעבודה והסוגיא לא איירי אלא בהא דאומר "אחת" עם כל א' וא'. עוד יעויין בזהר אמור דאחת היינו א"א ואחת ואחת היינו או"א ומאחת ושתיים היינו לקשר כל החג"ת נהי"ם לאימא עלאה שזה כל עניינו של יוהכ"פ, ובזבחי שלמים לרמ"ק האריך בכו"כ אופנים, ויש בכל זה המתקה נפלאה לכל אריכות המניין שבפיוטים, ודי בזה. [↑](#footnote-ref-30)
30. זה כת"ק (פ"ה מ"ד) דב' כנים היו בהיכל אבל לר' יהודה היה רק א' ואז קודם נטל דם השעיר ואז הניח דם הפר. [↑](#footnote-ref-31)
31. במקד"ד ס' כד' סק"ה הסתפק אם יש בזה שם הולכה יעו"ש. [↑](#footnote-ref-32)
32. בגמ' נז ע"א מבואר שלא היה הדם צריך לגעת בפרוכת ובירושלמי פ"ה נסתפקו בזה וא"כ הלשון לכא' אינה מדויקת שאינו מזה על רקמי הפרוכת אלא רק כנגדה. עכ"פ למעשה כן היה הדם נוגע בפרכת כמפורש ביומא נז ע"א "אני ראיתיה ברומי וכו'". [↑](#footnote-ref-33)
33. עוד יעויין במקד"ד ס"א סק"ה הסתפק כנגד איזו מהפרוכות היה מזה. [↑](#footnote-ref-34)
34. הנה הכה"ג היה מונה ד' פעמים, ב"פ בקה"ק מדם הפר ומדם השעיר, ועוד ב"פ כנגד הפרוכת, ואנו לא מזכירים אלא ב"פ שבקה"ק והוא לפי המהרי"ל הובאו דבריו בספר המנהגים (קלויזנר) סימן לח, ובנשמת אדם (שם) תיקן לומר ד"פ. [↑](#footnote-ref-35)
35. כן הוא מפורש במתני' (סז ע"ב) וברמב"ם (פ"ג ה"ז) שהכה"ג היה מוציא האימורים ויעויין במקד"ד (סכ"ד ס"א ד"ה אמרינן) שהתקשה מ"ש מכל הפשט וניתוח שנעשה היום כתמיד ומוספים שלא נתפרש שהיו בכה"ג. [↑](#footnote-ref-36)
36. קריאת הכה"ג בתורה לא נתפרשה בפ' אח"מ ונלמדה ביומא ה ע"ב ממילואים (רש"י סח ע"ב ד"ה בא) ובגבו"א הקשה דלפ"ז תעכב ויעויין ברש"ש סוטה מא ע"א. [↑](#footnote-ref-37)
37. עוד יש לדון ביוהכ"פ שחל בש"ק, מה דין סילוק הבזיכין והקטרתם וסידור לחה"פ. והנה מוסף שבת מסתמא היה קרב יחד עם מוספי היום וקודם להם דתדיר עדיף, וברמב"ם (פ"א ה"ב) מפורש שעבודתו הייתה ע"י כה"ג. וגבי לחה"פ במנח"ח מ' קפ"ה (אות י' במהד' מ"י) כתב בפשיטות שהיה נעשה ע"י הכה"ג אחר המוספים. אמנם באו"ש דן שלא היו בכה"ג כלל שכיון שאם לא יסלק הבזיכין יוכל לסלקן בשבת הבאה נמצא שאינה כלל מעבודת היום. ומה שמוסף שבת נעשה ע"י כה"ג ואפ' שאינו מעבודות היום כלל אלא רק נזדמנה שבת להיות ביוהכ"פ, פי' האו"ש שקדושת יוהכ"פ חלה על קדושת השבת להחשיבה כחלק מיוהכ"פ ולכן מוסף שבת חשיב כחלק מקרבנות היום, ולפ"ז כתב וז"ל: "וכן נ"ל דקדושת יוהכ"פ חיילא על שבת ג"כ להקדישו בשבות מכל אכילה, דקדושת יוהכ"פ גם לשבת אהני שיוקדש בעינוי נפש, ולכן ביוהכ"פ שחל בשבת וחולה שיש בו סכנה שצריך לאכול מורה אני דלא מקדש גם על שבת דזה קדושת שבת אז שלא לאכול בו, ופשוט." ונחלק בזה על רע"א ס' תרי"ח על מג"א סק"י. ויעויין פחד יצחק לגר"י הוטנר זצ"ל על יוהכ"פ מאמר א' אות יא' במה שפי' בדברי האו"ש, ובמשנ"ב שם סקכ"ט. [↑](#footnote-ref-38)
38. ברא"ש כאן כתב בשיטת ר"ע: "ושעיר הנעשה בחוץ מיד שגמר עבודת היום, אח"כ אילו ואיל העם" וכו', והיינו ששעיר החטאת קודם לאילו ואיל העם ומסתמא כיון שחטאת קודמת לעולה בהקרבה (זבחים פט ע"א) וכן כתב במקד"ד (סכ"ד סק"ז). ובחזו"א (או"ח קכ"ז סקי"ג) הסתפק בזה. [↑](#footnote-ref-39)
39. במתני' (פ"ז מ"א) מבואר שהיה יכול לקרות בבגדי הלבן או לקדש ידו"ר ולפשוט בגדי הלבן וללבוש בגד לבן משלו (ואז היה טובל ומקדש כטבילה הראשונה). [↑](#footnote-ref-40)
40. זה לכא' דלא כמאן, שלר"א הוקרבו יחד עם תמיד של ביה"ע ולר"ע יחד עם תמיד ש"ש וראיתי בנשמת אדם (שם) שכתב לתקן הגירסא ולהזכיר המוספין בתמיד ש"ש כר"ע. אמנם שיטת הרמב"ם (סוף פ"ד) בדעת ר"ע שהמוספים קרבו עם תמיד של ביה"ע בטבילה ג', אבל הפיטן סידר את תמיד של ביה"ע כרש"י ותוס' (דידן) שתמיד של ביה"ע בטבילה ה' נמצא לכא' הסדר דלא כמאן. [↑](#footnote-ref-41)
41. יש להבחין שאינם אותם בגדי לבן שעבד בהם בראשונה אלא בגדי לבן נוספים פחותים מעט מהקודמים כמבואר במתני' פ"ג מ"ז. [↑](#footnote-ref-42)
42. במקד"ד (סכ"ד סק"ז) הסתפק אם מסיים העבודה כשמוציאם מקה"ק או דבעינן אף שיוציאם מההיכל. [↑](#footnote-ref-43)
43. כרש"י ותוס' ע ע"ב (ד"ה ואחר כך) ודלא כהרמב"ם סוף פ"ד. [↑](#footnote-ref-44)
44. זה לכא' צ"ע דמפורש במתני' פ"ה מ"א שלא היה מאריך בתפילתו שלא להבעית את ישראל, ונוסח התפילה מפורש בגמ' נג ע"ב: "רבא בר רב אדא ורבין בר רב אדא, תרוייהו משמיה דרב אמרי: יהי רצון מלפניך ה' אלהינו שתהא שנה זו גשומה ושחונה. שחונה מעליותא היא אלא אימא אם שחונה תהא גשומה. רב אחא בריה דרבא מסיים בה משמיה דרב יהודה לא יעדי עביד שולטן מדבית יהודה ולא יהיו עמך ישראל צריכין לפרנס זה מזה ולא תכנס לפניך תפלת עוברי דרכים." ומצאתי בשו"ת שיח יצחק ס' קכח' שהעיר כזה. [↑](#footnote-ref-45)